Príloha 1

Kontrolné akcie centrálne riadené ústredným inšpektorátom
v roku 2003

1.	Kontrola dodržiavania ustanovení zákona č. 258/2001 Z. z. o spotrebiteľských úveroch...bankovými subjektami a ostatnými veriteľmi

Kontrola prebehla od júna 2003 do augusta 2003 u 33 veriteľov, z ktorých 17 subjektov poskytovalo spotrebiteľské úvery podľa zákona o úveroch. V 2 prípadoch išlo o banky, v 12 prípadoch o leasingové spoločnosti a v 3 prípadoch o iné veriteľské spoločnosti.  Z prekontrolovaných 17  veriteľov bolo porušenie zákona o úveroch zistené v 11 prípadoch (64,7%). Príčinami porušenia zákona bolo neplnenie povinností veriteľa uverejňovať základné informácie o poskytovaní spotrebiteľského úveru, najmä o výške ročnej percentuálnej miery nákladov (RPMN), nesprávne údaje o RPMN uverejneného v rámci informácie a nedodržanie predpísaných náležitostí zmluvy.

2.	Kontrola dodržiavania zákona č. 445/1990 Z. z. ktorým sa upravujú podmienky predaja a rozširovania tlače a iných vecí, spôsobilých ohroziť mravnosť, v novinových stánkoch a prevádzkárňach predávajúcich časopisy  

Kontrolu vykonali inšpektori v období mesiacov máj - jún 2003 v 232 špecializovaných predajniach novín a časopisov a novinových stánkoch. Porušenie podmienok ustanovených zákonom 445/1990 Zb. bolo zistené v 38 prípadoch t.j. 16,4 %-tách. Nedostatky boli zistené v ostatných podmienkach predaja. Išlo o vystavovanie erotických časopisov tak, že boli prístupné  aj osobám mladším ako 18 rokov. Predaj erotických časopisov osobám mladším ako 18 rokov nebol zistený.

3.	Kontrola dodržiavania povinností ustanovených v zákone č. 281/2001 Z. z. o zájazdoch, podmienkach podnikania cestovných kancelárií a cestovných agentúr a o zmene a doplnení Občianskeho zákonníka v znení neskorších predpisov

V období od 26. 5. 2003 do 30. 6. 2003 vykonali inšpektoráty SOI celkom 155 kontrol zameraných na dodržiavanie povinností ustanovených zákonom o zájazdoch a ďalších uvedených zákonov. Z tohto počtu bolo kontrolovaných 118 cestovných kancelárií (CK), 36 cestovných agentúr (CA) a 1 príspevková organizácia. Z toho následná kontrola bola vykonaná v 109 prevádzkarňach – 91 CK a 18 CA. U všetkých kontrolovaných CK sme zisťovali splnenie povinností o poistení zájazdu na celý čas podnikania.  V dvanástich  CK nemali poistenie zájazdov uzatvorené vôbec a v štyroch CK nemali zmluvné poistenie uzatvorené po celú dobu podnikania. Závažným nedostatkom, najmä z pohľadu spotrebiteľov je neplnenie informačných povinností. Svoje informačné povinnosti voči spotrebiteľom, ktoré ustanovuje zákon si nesplnilo celkom 19 CK. Oproti minulému roku došlo k zlepšeniu informovanosti spotrebiteľov, ale aj tak ide o najproblémovejšiu oblasť. 
Medzi ďalšie zistené nedostatky patrilo poskytnutie kratšej lehoty na uplatnenie reklamácie, než stanovuje zákon, znevýhodňovanie spotrebiteľa vyhradením si rôznych práv, poverovanie výkonom sprievodcovskej činnosti pracovníkov bez osvedčenia, označovanie CK, resp. CA a propagačných materiálov určených spotrebiteľovi v rozpore so zákonom. Hodnotením výsledkov z kontrol vykonaných v minulom roku a tohtoročných následných kontrol môžeme konštatovať, že situácia sa zlepšila.

4.	Kontrola dodržiavania Vyhlášky MH SR č. 419/2001 Z. z., ktorou sa upravuje kategorizácia ubytovacích zariadení a klasifikačné znaky na ich zaradenie do tried

Kontrola prebehla od 02. 06. 2003 do 04. 07. 2003 v 261 ubytovacích zariadeniach a ich 213 pohostinských odbytových stredísk. Jej cieľom bolo overiť, do akej miery boli účinné opatrenia na odstránenie nedostatkov uložených SOI. Nedostatky boli zistené v 126 prevádzkových jednotkách, čo predstavuje 48,3%. Opakovaná kontrola sa vykonala v 93 prípadoch, pričom v 25 prípadoch nebolo splnených 40 opatrení. Tie sa dotýkali najmä nedodržania zásad poctivosti pri predaji, nepredloženia súhlasu hygienika na prevádzkovanie, nesplnenia záväzných pokynov na odstránenie nedostatkov, týkajúcich sa vyhlášky MHSR č. 419/2001 Z. z. o kategorizácii ubytovacích zariadení a klasifikačné znaky na ich zaradenie do tried.

5.	Kontrola neoprávneného používania slovnej ochrannej známky „KOFOLA“ pri predaji nealkoholických nápojov

Kontrola prebehla od 4. 8. 2003 do 28. 9. 2003 na základe písomného podnetu právneho zástupcu spoločnosti Kofola a. s. Krnov, ČR, v ktorom nás informoval o skutočnosti, že v pohostinných strediskách, hlavne bufetového typu sa ponúkajú a predávajú čapované nealkoholické nápoje tmavej farby pod názvom kofola. So zameraním na dodržanie práva označiť tovary ochrannou známkou , sa vykonalo 581 kontrol, z toho 544 u predávajúcich, 32 u dodávateľov a 5 u výrobcov. Neoprávnené používanie ochrannej známky bolo zistené v 114 prípadoch u predávajúcich. Na základe týchto zistení boli vykonané kontroly u dodávateľov (distribútorov), kde v 31 prípadoch z 32 kontrolovaných došlo k neoprávnenému použitiu ochrannej značky a u kontrolovaných 5 výrobcoch sa toto zistenie potvrdilo u 4 z nich. Ďalšími nedostatkami zistenými pri kontrole sú najmä predraženie kontrolných nákupov, neúplné alebo chýbajúce cenové informácie ponúkaných výrobkov, ponuka tovaru bez nadobúdacích dokladov, ponuka  tovaru po dobe spotreby, nesprávne skladovanie.  

6.	Kontrola plnenia povinností ustanovených v zákone NR SR č. 264/1999 Z. z. v znení neskorších predpisov v sortimente hračiek

Kontrola prebehla od 22. 9. 2003 do 30. 11. 2003, cieľom ktorej bolo preveriť dodržiavanie zákona o zhode u výrobcov, dovozcov a distribútorov v nadväznosti na zmeny niektorých technických požiadaviek. Celkom bolo prekontrolovaných 406 podnikateľských subjektov (z toho 7 výrobcov, 191 dovozcov a 208 distribútorov). Na trh bolo uvedených 1 939 druhov hračiek v hodnote 18,7 mil. Sk, ktoré nespĺňali požiadavky uvedeného zákona. Išlo o výrobky, na ktoré dovozca nevydal pred ich uvedením na trh vyhlásenie o zhode resp. vydal ho neoprávnene, ako aj o výrobky, ktoré v čase kontroly nespĺňali technické požiadavky značenia. Z dôvodu podozrenia na nebezpečnosť alebo nezhodu bolo odobratých celkom 28 druhov hračiek. Do konca roku 2003 boli skúšky ukončené u 16 druhov hračiek, z ktorých 1 druh SOI vyhlásila za nebezpečný výrobok a 4 druhy nevyhoveli technickým požiadavkám – boli teda nezhodnými.

7.	Kontrola plnenia povinností ustanovených v zákone NR SR č. 264/1999 Z. z. v znení neskorších predpisov v sortimente detského nábytku

Kontrola prebehla od 20. 10. 2003 do 30. 11. 2003 cieľom, ktorej bola kontrola bezpečnosti vymedzených sortimentných skupín detského nábytku. V rámci akcie bolo prekontrolovaných celkom 122 prevádzkarní ( z toho 12 výrobcov, 13 dovozcova 97 distribútorov). Na trh bolo uvedené 136 druhov detského nábytku v hodnote 3 248 841,- Sk v rozpore so zákonom. Podiel 36,6 % predstavovali výrobky, ktorých dodávanie a predaj bol zakázaný do vykonania nápravy. Zvyšok t.j. 65,4 % predstavoval detský nábytok, ktorý v čase kontroly už bol vyexpedovaný na trh bez vyhlásenia o zhode. Z dôvodu overenia stability detských vysokých stoličiek bolo odobratých 7 druhov, z ktorých 1 druh nemal skúškami potvrdenú zhodu. V 4 prípadoch bolo začaté správne konanie o uložení finančného postihu..

8.	Kontrola pohonných látok

Kontrola bola vykonaná v dvoch etapách. V prvej etape júl – september 2003 boli odobraté vzorky benzínov a nafty a v druhej etape november 2003 bol vykonaný odber zimnej nafty. Odber 723 vzoriek benzínu a nafty, bol vykonaný na 319 čerpacích staniciach. Z odobratých vzoriek  nevyhovovalo požadovaným parametrom 156, t. j. 21,58 %. Išlo o hodnotenie vzhľadu, destilačnej skúšky, obsahu benzénu, nečistôt, síry a bodu vzplanutia. Na základe výsledkov prebieha správne konanie za účelom uloženia postihov príslušným čerpacím staniciam. 

9.	Kontrola dodržiavania podmienok predaja a označovania výrobkov v aerosólovom balení z hľadiska dodržiavania povinností ustanovených v zákone č. 163/2001 Z. z. o chemických látkach a chemických prípravkoch v znení zákona č. 128/2002 Z. z. a zákona č. 217/2003 Z. z.

Termín kontroly je november 2003 – február 2004. Doručenie informácií z inšpektorátov SOI na ÚI SOI je stanovený na 15. 3. 2004.